表臣齋中閱畫而飲
作者：梅堯臣
朝代：宋

paragraphs: 嘗觀韓幹馬，人物亦如生。
君收四病骨，無肉只崢嶸。
二匹癢磨樹，二匹縱其情。
意思若不任，千里未可行。
古絹蠹已盡，彩色無精明。
歎惜傳至此，幾人金帛輕。
隋時有名筆，獨寫嚴君平。
猶持杖頭錢，罷肆心莫營。
魁然中貴人，坐榻不知名。
畫中有畫屏，山石侔天成。
今時長沙叟，獼猴檞林橫。
疏毛與設色，前代何角爭。
餘存品雖高，我未易敢評。
主人愈好事，緘笥酒壺傾。